Melkein jo naurattaa. Mutta vaan melkein. Kyse on tietysti Suomen ”alkoholipolitiikasta” joka tällä hetkellä tukahduttaa muutenkin ahdistuneen ravintola-alan ja suomalaisen juhlimisen entistä syvemmälle nurkkaan. Häpeämään. Koska viskin ja muun alkoholin nauttiminen on synti jota meidän tulisi välttää ja paheksua.

Tässä seuraa minun kirjeeni Suomen Päättäjille.

Rakas Suomen Päättäjä,

Olen ex-baarimikko. Kahdeksan vuotta kerkesin vääntää juhlakansalle valkovenäläisiä ja viskiä. On the rocks tai ihan straight up. Tykkäsin työstäni niin paljon että päätin kirjoittaa kauppakorkeakoulun maisterin lopputyöni (joka hyväksyttiin tänään) Suomalaisista yökerhoista.

Ymmärrän että Suomen valtio haluaa vähentää alkoholinkulutusta alkoholin haittavaikutusten aiheuttamista kuluista ja kansan yleisen terveyden vuoksi. Mitä vähemmän viskiä Suomessa juodaan, sen parempi. Haluaisin kuitenkin muistuttaa sinua, rakas päättäjä, muutamista faktoista koskien suomalaisten viskinjuontia ja isosta pahasta sudesta joka on Suomen ravintola-ala.

1. Ravintola-ala on tärkeä osa Suomen taloutta ja yhteiskuntaa

Haluaisin aloittaa muistuttamalla että ravintola-ala ja suomalaisten juhliminen ja viskinjuonti ei ainoastaan tuota valtiolle kuluja. Matkailu- ja ravintola-ala työllistää Suomessa 140 000 työntekijää. Tämä on enemmän kuin elintarviketeollisuus. Suuri osa työntekijöistä, noin 30 %, ovat nuoria. Mainittakoon myös että nämä työpaikat pysyvät Suomessa. Nyt ja tulevaisuudessa. Kuten tekevät myös verotulot.

Veroista puheen ollen, matkailu- ja ravintola-ala tuo Suomen valtiolle 5,2 miljardia euroa vuodessa ja edustaa 3,8 % Suomen BKT:stä. Tähän päälle voidaan tietysti vielä lisätä työntekijöille maksetun palkan verotulot. Ja juomayhtiöt.

Kaikki tämä on faktaa, ei keksittyä. Voit halutessasi tarkistaa numerot (uudistuneilta) Matkailu- ja Ravintolapalvelut MaRa Ry:n sivuilta.

2. Yksitoista prosenttia alkoholikulutuksesta tapahtuu ravintoloissa

Viime vuonna ainoastaan 11 % Suomen alkoholikulutuksesta tapahtui ravintoloissa, loput kulutuksesta tapahtui muualla, kuten kotona ja puistoissa.

Samaan aikaan kun ravintoloissa nautittu alkoholin osuus putoaa, tuonti sen kun kasvaa. Viime vuonna Suomeen tuotiin kaksi kertaa enemmän alkoholia, 22 %, kun mitä ravintoloissa nautittiin. Tämä Jutta Urpilaisista ja muista ”asiantuntijoista” huolimatta, jotka lupasivat että tuonti ei tule alkoholiveron noustessa lisääntymään. Nämäkin luvut löytyvät MaRa:n sivuilta.

Mutta entäs se kaikista pahin viskin ja viinan juonti, eli se 02.00-04.00 hurja kulutus. Se juhliminen joka pitäisi Päivi Räsäsen mielestä kieltää. Siirrymme kolmanteen faktaan.

3. Noin kaksi prosenttia Suomen alkoholikulutuksesta tapahtuu aamu kahden ja neljän välillä.

KAKSI PROSENTTIA! Yökerhot ylipäätänsä edustaa ainoastaan muutamaa prosenttia Suomen alkoholikulutuksesta.

Tämä kaksi prosenttia työllistää kuitenkin lukemattoman määrän baarimestareita, plokkareita, ovimiehiä, DJtä, artistia ja siivoojaa. Lukuun ottamatta snägärit, taksikuskit ja, olin melkein unohtamassa, yrittäjät itse.

4. Ravintolassa tapahtuva viskin anniskelu on valvottua

Kun Daniela Dokaaja lähtee kimalteleva tanttu päällä ja korkkarit jalassa ravintolaan juomaan viskiä, taphtuu se valvotussa tilassa. Se tarkoittaa että ravintolasssa tapahtuva viskin juonti on turvallisempaa kun Daniela Dokaajan himassa juoma viskipullo.

Olisikin mukavaa jos sinä, rakas Suomen päättäjä, voisit hetkeksi pysähtyä ja miettiä mikä suomalaisten alkoholikulutukseen oikeesti vaikuttaa. Ravintolat ei nähtävästi ole se ongelma.

Voisiko jopa olla niin, että kaikki nämä lait ja säädökset jotka estävät Koffin hevoset, räikeät aurinkovarjot, Kukon maamerkin omassa tehtaassa, Fifty-Sixty Matti juoman, Ron de Jeremy rommin, viskitislaamon nettisivut, yksityishenkilöiden blogikirjottamista jne eivät oikeastaan vaikuta suomalaisten alkoholikulutukseen? Haluaisin perustella tämän väitteen seuraavalla faktalla joka ei ole fakta vaan mielipide.

5. Suomalaiset eivät ole tyhmiä

Tällä hetkellä Suomen alkoholilaki perustuu siihen, että suomalainen on tyhmä. Jos pullossa on Matti Nykäsen kuva niin mitä? Tuleeko minusta sillon neljän olympiakullan mäkihyppääjä? Jos pullon keulassa on Matin sijaan Ron Jeremy, tuleeko minusta silloin mies? Vai pornotähti? Seksiä ja alkoholia ei saa yhdistää, mutta miksi ei? Eikö seksiä voi harrastaa myös kännissä? Eikö moni lähde juuri se paljettitanttu päällään ravintolaan toivoen että löytäisi sieltä kumppanin?

Tällä hetkellä Suomessa keskitytään tuotteisiin eikä siihen ongelmaan: suomalainen alkoholikulttuuri. Jos kulutusta halutaan vähentää tapahtuu se muokkaamalla kulttuuria, ei lakeja. Se tapahtuu valistamalla, ei pakottamalla.

Alkoholi ei ole pahe. Maltillisesti nautittuna se tuottaa yhteiskuntaamme ravintoloita, työpaikkoja, verotuloja, hauskanpitoa ja sosiaalista kanssakäymistä

Haluaisin elää yhteiskunnassa jossa viinalla ei pelotella lapsiamme, vaan valistamme heitä siitä. Yhteiskunnassa jossa kannustamme siirtämään kulutuksen ravintolaan, ei juomaan Viron viinoja himassa. Ja yhteiskunnassa jossa vähennämme kulutusta, mutta oikealla tavalla.

Voisitko jo nyt, rakas päättäjä, lopettaa tämän loputtoman kieltämisen? Sen sijaan voisit miettiä miten saataisiin kulutusta vähennettyä siten, että se olisi jokaisen suomalaisen oma päätös. Ei sinun.